钦定古今图书集成/理学汇编/学行典/第214卷 > 金玉节
## 钦定古今图书集成/理学汇编/学行典/第214卷 > 金玉节

按《江都县志》：“金玉节，字元亮，廪膳生，性至孝。兵围扬
州，其父母柩未及葬，日夜抚棺号泣，乃穴室中地瘗
之，封未完，城陷，因跪守土穴前不忍去，几死，刃下者
数次。后一卒至，疑所瘗者金也，奋刃将剖棺，玉节大
呼，以身翼蔽，曰：‘吾身可万断，吾父母棺不可启’。卒怒，
挥刃欲斫之，子奇选甫九龄，涕泣请代得免。继又一”
卒至，以大帛系玉节去。先后共系十馀人，次第戮之。
将及玉节，忽有伟丈夫从屋跃下，叱卒去，须臾忽不
见。人谓其纯孝格天。